《拟古七十首 其六十七 杜员外甫述贬》
明代·王世贞

昔我游山东，高李相先后。豪鹰抟青冥，所击无不取。

斲句必老苍，骊珠恋吾手。西入咸阳城，落魄鲜所偶。

驼锦青貂裘，半为酒家有。时来异援出，三赋天子售。

泚笔中书堂，公卿尽回首。虮虱脱洗沐，毛羽出抖擞。

清华文昌步，磊落国士耦。欃枪亘北极，荧惑趋南斗。

哥舒小竖子，弃我潼关守。万乘倏蒙尘，群公但奔走。

鸣呼上帝仁，苍茫意愈厚。马嵬剪阴孽，朔方建阳纽。

桓桓汉阴公，玉玺主亲受。制曰相国琯，汝往馘群丑。

戎车实闲饬，骄将违指授。遂令陈涛士，义血漂杵臼。

天威震莫测，左右夺申救。甫也一小臣，上书戒求旧。

孤忠报社稷，馀分推朋友。幸免左伯诛，仍宽马迁咎。

优游上州佐，零落一野叟。雪压履下趾，风吹衣前肘。

饥寒自切骨，虚名在人口。穷途往念至，迟暮新恩负。

千载与百年，茫茫付杯酒。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。